Valtioneuvoston asetus

yhdyskuntaseuraamusten täytäntöönpanosta annetun valtioneuvoston asetuksen muuttamisesta

Valtioneuvoston päätöksen mukaisesti yhdyskuntaseuraamusten täytäntöönpanosta annetun lain (400/2015) nojalla:

*kumotaan* yhdyskuntaseuraamusten täytäntöönpanosta annetun valtioneuvoston asetuksen (551/2015) 6, 11–13 §, 17 ja 20 §, 25 §:n 1 momentin 5 kohta, 27 §:n 1 momentin 10 kohta, 31 a §:n 5 kohta, 32 §, 35, 36 § sekä 38–40 §,

sellaisena kuin niistä ovat 31 §:n 5 kohta ja 32 § asetuksessa 1088/2019

*muutetaan* 7, 14, 18, 19, 22 ja 28 §, seuraavasti:

7 §

Rangaistusajan suunnitelman sisältö

Rangaistusajan suunnitelmaa ja täsmennettyä rangaistusajan suunnitelmaa laadittaessa otetaan huomioon:

1) rikoksesta epäillyn tai tuomitun aikaisempi rikollisuus, rikoksesta epäillyn tai tuomitun tekemän rikoksen tai tekemien rikosten laatu ja tuomitun rangaistuksen pituus;

2) rikoksesta epäillyn sosiaaliset olosuhteet, yksilölliset tarpeet ja voimavarat sekä toimintakyky;

3) rikoksesta epäillyn tai tuomitun edellytykset suoriutua yhdyskuntaseuraamuksesta;

4) tekijät, jotka lisäävät todennäköisyyttä syyllistyä uusiin rikoksiin;

5) tekijät, joilla todennäköisyyttä syyllistyä uusiin rikoksiin voidaan vähentää;

6) seuraamuksen turvalliseen suorittamiseen vaikuttavat tekijät.

Seuraamusselvitykseen liitettävä rangaistusajan suunnitelma sisältää tiedot:

1) työn, palkattoman työn, kuntoutuksen, koulutuksen tai muun toiminnan tavoitteista ja sisällöstä;

2) valvontarangaistuksen asunnossa pysymisvelvollisuuden sisällöstä;

3) päihteettömyysvelvollisuuden sisällöstä;

4) valvonnan järjestämisestä valvontatapaamisin, muin tuomitun ja valvojan välisin yhteydenpidoin, teknisin valvontavälinein tai muilla valvontatavoilla;

5) yhdyskuntaseuraamuksen täytäntöönpanoon liittyvästä toiminnasta, kuntoutuksesta tai hoidosta, jolla tuetaan tuomitun elämänhallintaa ja rangaistuksen suorittamista.

Täsmennetty rangaistusajan suunnitelma sisältää tiedot:

1) täytäntöönpanon alkamispäivästä ja seuraamuksen suorittamisen päättymispäivästä;

2) työn, palkattoman työn, kuntoutuksen, koulutuksen tai muun toiminnan tavoitteista, sisällöstä, vaativuustasosta, suoritus- ja osallistumispaikoista sekä aikataulusta;

3) yhdyskuntaseuraamusten täytäntöönpanosta annetun lain 46 §:ssä tarkoitetut tiedot valvontarangaistukseen tuomitun asunnossa pysymisvelvollisuudesta;

4) päihteettömyysvelvollisuuden ja tuomitun muiden velvollisuuksien sisällöstä;

5) valvontatapaamisista ja niiden aikataulusta sekä muusta yhteydenpidon tiheydestä valvojan ja tuomitun välillä;

6) teknisillä välineillä tapahtuvan valvonnan toteuttamisesta ja siihen liittyvistä velvollisuuksista;

7) yhdyskuntaseuraamuksen täytäntöönpanoon liittyvästä toiminnasta, kuntoutuksesta tai hoidosta, jolla tuetaan tuomitun elämänhallintaa ja rangaistuksen suorittamista;

8) tuomitun elämänhallintaa tukevan toiminnan jatkumisesta rangaistuksen tultua suoritetuksi;

9) muista yhdyskuntaseuraamuksen suorittamisen välttämättömistä ehdoista sekä palvelupaikan ja -tehtävien olosuhteista johtuvista ehdoista.

Yhteistyössä yhdyskuntaseuraamusten täytäntöönpanosta annetun lain 12 §:ssä tarkoitettujen viranomaisten kanssa on yhdyskuntaseuraamukseen tuomitun suostumuksella huolehdittava siitä, että rangaistusajan suunnitelma ja täsmennetty rangaistusajan suunnitelma tukevat vangin mahdollista sosiaalihuollon asiakassuunnitelmaa.

14 §

Täytäntöönpanon aloittaminen

Jos tuomitun asuin- tai oleskelupaikka on selvillä, Rikosseuraamuslaitoksen on lähetettävä tuomitulle kirjallinen kehotus ottaa yhteyttä määrättynä ajankohtana Rikosseuraamuslaitoksen yksikköön täsmennetyn rangaistusajan suunnitelman laatimista ja rangaistusajan suorittamisen alkamisajankohdan määräämistä varten. Jos kyse on ehdonalaisen vapauden valvonnan täytäntöönpanon aloittamisesta, vankeusaikana laaditaan täsmennetty rangaistusajan suunnitelma ja ennen vapautumista tuomitulle ilmoitetaan yhdyskuntaseuraamustoimistossa ilmoittautumisen ajankohta.

18 §

Päihteettömyyden valvonnan kirjaaminen

Tuomitun päihteettömyyden valvonnasta on kirjattava:

1) tuomitun henkilötiedot;

2) päihteettömyyden valvonnan aika ja paikka;

3) päihteettömyyden valvonnasta päättänyt virkamies;

4) päihteettömyyden valvonnan suorittanut virkamies;

5) päihteettömyyden valvonnan peruste ja suoritettu toimenpide;

6) ajankohta, jolloin päihteettömyyden valvonnan peruste on ilmoitettu tuomitulle;

7) tiedot virtsa-, sylki- tai verinäytteen käsittelystä;

8) yhdyskuntaseuraamusten täytäntöönpanosta annetun lain 22 §:n 3 momentissa tarkoitettua päihtymystilaa koskevat havainnot ja tieto siitä, ettei vanki ole vaatinut puhalluskokeen, sylki-, virtsa- tai verinäytteen ottamista;

9) puhalluskokeen, sylki-, virtsa- tai verinäytteen tulos ja tiedot tuloksen varmistamisesta.

19 §

Velvollisuuksien rikkomisen selvittäminen ja kirjaaminen

Epäillystä velvollisuuksien rikkomisesta on kirjattava ilmoitus. Ilmoitukseen on kirjattava:

1) ilmoituksen tekijä;

2) tapahtuma-aika ja –paikka;

3) velvollisuuksien rikkomisesta epäillyn henkilötiedot

4) minkä velvollisuuden rikkomisesta tuomittua epäillään;

5) tapahtumaan liittyvät muut henkilöt;

6) selostus tapahtuneesta ja tapahtuman johdosta tehdyistä toimenpiteistä.

Velvollisuuksien rikkomisen selvittämisestä on kirjattava:

1) tuomitun henkilötiedot;

2) tapahtuman yksilöintitiedot;

3) selvityksen tehnyt virkamies;

4) minkä velvollisuuden rikkomisesta tuomittua epäillään;

5) tiedot tuomitun kuulemisesta ja hänen lausuntonsa;

6) muu esitetty näyttö;

7) tiedot tuomitulle aiemmin määrätystä huomautuksesta tai varoituksesta;

8) tiedot yhdyskuntaseuraamusten täytäntöönpanosta annetun lain 25 §:n 2 momentissa tai 26 §:n 2 momentissa tarkoitetun päätöksen täytäntöönpanon alkamis- ja päättymisajankohdasta.

Jos tuomittua epäillään törkeästä velvollisuuksien rikkomisesta, kirjataan tiedot selvityksen toimittamisesta syyttäjälle.

22 §

Matkakustannusten korvaaminen

Yhdyskuntaseuraamusten täytäntöönpanosta annetun lain 32 §:ssä tarkoitetut matkakustannukset korvataan antamalla tai lähettämällä epäillylle tai tuomitulle matkalippu taikka maksamalla toteutuneet kustannukset epäillyn tai tuomitun ilmoittamalle pankkitilille tai muulla tarkoituksenmukaisella tavalla.

28 §

Turvatarkastuksen suorittamispaikka ja kirjaaminen

Tuomitun turvatarkastus suoritetaan tuomitun asunnossa, Rikosseuraamuslaitoksen ajoneuvossa tai muussa paikassa, jossa turvatarkastus voidaan suorittaa huomiota herättämättä.

Tuomitun turvatarkastuksesta on kirjattava:

1) tuomitun henkilötiedot;

2) turvatarkastuksen aika ja tarkastuspaikka;

3) turvatarkastuksesta päättänyt virkamies;

4) turvatarkastuksen suorittanut virkamies;

5) turvatarkastuksen peruste ja suoritettu toimenpide;

7) turvatarkastuksessa tehdyt havainnot ja löydöt;

8) esineen tai aineen pois ottamisen peruste;

9) tiedot pois otetuista esineistä ja aineista;

10) tiedot pois otettujen esineiden ja aineiden käsittelystä ja mahdollisesta palauttamisesta.

———

Tämä asetus tulee voimaan päivänä kuuta 20 . Tällä asetuksella kumotaan ehdonalaisen vapauden valvonnasta annettu valtioneuvoston asetus (1077/2013)

Helsingissä x.x.2021

…ministeri Etunimi Sukunimi

Nimike Etunimi Sukunimi